CELEX: 32020R1477
Language: sk
Date: 2020-10-14 00:00:00
Title: Delegované nariadenie Komisie (EÚ) 2020/1477 zo 14. októbra 2020, ktorým sa mení nariadenie Rady (EHS) č. 95/93, pokiaľ ide o dočasné predĺženie výnimočných opatrení na riešenie následkov spôsobených pandémiou ochorenia COVID-19 (Text s významom pre EHP)

15.10.2020   
               
               
                  SK
               
               
                  Úradný vestník Európskej únie
               
               
                  L 338/4
               
            
         DELEGOVANÉ NARIADENIE KOMISIE (EÚ) 2020/1477
         zo 14. októbra 2020,
         ktorým sa mení nariadenie Rady (EHS) č. 95/93, pokiaľ ide o dočasné predĺženie výnimočných opatrení na riešenie následkov spôsobených pandémiou ochorenia COVID-19
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (EHS) č. 95/93 z 18. januára 1993 o spoločných pravidlách prideľovania prevádzkových intervalov na letiskách Spoločenstva (1), a najmä na jeho článok 10a ods. 4,
         keďže:
         
                     (1)
                  
                  
                     Pandémia COVID-19 viedla k prudkému poklesu letovej prevádzky v dôsledku značného poklesu dopytu a priamych opatrení, ktoré prijali členské štáty aj tretie krajiny na zabránenie šíreniu tohto ochorenia.
                  
               
                     (2)
                  
                  
                     Uvedené okolnosti sú mimo kontroly leteckých dopravcov a následné dobrovoľné alebo povinné zrušenia leteckých dopravných služieb leteckými dopravcami je nevyhnutnou alebo legitímnou reakciou na dané okolnosti.
                  
               
                     (3)
                  
                  
                     Nariadením Európskeho parlamentu a Rady (EÚ) 2020/459 (2) sa zmenilo nariadenie (EHS) č. 95/93 s cieľom chrániť finančnú silu leteckých dopravcov a predchádzať negatívnemu vplyvu na životné prostredie prevádzkovaním prázdnych alebo takmer prázdnych letov len na účely zachovania príslušných letiskových prevádzkových intervalov. Na základe danej zmeny sa stanovuje, že koordinátori prevádzkových intervalov majú považovať prevádzkové intervaly pridelené na obdobie od 1. marca 2020 do 24. októbra 2020 za prevádzkové intervaly využívané leteckým dopravcom, ktorému boli pôvodne pridelené.
                  
               
                     (4)
                  
                  
                     Nariadením (EÚ) 2020/459 sa takisto Komisii udelili delegované právomoci na zmenu obdobia uvedeného v článku 10a nariadenia Rady (EHS) č. 95/93, pokiaľ na základe údajov uverejnených Eurocontrolom, ktorý je manažérom siete pre funkcie siete letovej prevádzky v rámci jednotného európskeho neba, Komisia zistí, že zníženie úrovne letovej prevádzky v porovnaní s úrovňou v zodpovedajúcom období v predchádzajúcom roku pretrváva a je pravdepodobné, že bude naďalej pretrvávať, a ak tiež zistí, že na základe najlepších dostupných vedeckých údajov je táto situácia výsledkom vplyvu výskytu ochorenia COVID-19.
                  
               
                     (5)
                  
                  
                     V súlade s článkom 10a ods. 5 nariadenia (EHS) č. 95/93 Komisia predložila Európskemu parlamentu a Rade súhrnnú správu o tejto záležitosti do 15. septembra 2020, v ktorej dospela k záveru, že podmienky uvedené v článku 10a ods. 4 na zmenu obdobia uvedeného v odseku 1 toho istého článku sú splnené.
                  
               
                     (6)
                  
                  
                     Napriek postupnému nárastu sú úrovne letovej prevádzky oproti tomu istému obdobiu v roku 2019 stále nízke, podľa údajov Eurocontrolu bola letová prevádzka v auguste 2020 stále nižšia o 47 % v porovnaní s augustom 2019. Napriek ťažkostiam presne predpovedať obnovu úrovní letovej prevádzky je rozumné očakávať, že táto situácia bude v blízkej budúcnosti pretrvávať. Na základe scenára koordinovaného prístupu vypracovaného organizáciou Eurocontrol (za predpokladu spoločného prístupu k zavedeniu prevádzkových postupov a zrušeniu vnútroštátnych obmedzení) sa očakáva, že vo februári 2021 bude letová prevádzka o 15 % nižšia v porovnaní s februárom 2020. V prípade scenára nekoordinovaného prístupu (žiadny spoločný prístup k zavedeniu prevádzkových postupov a zrušeniu vnútroštátnych obmedzení) sa očakáva pokles letovej prevádzky v tom istom príslušnom období o 25 %.
                  
               
                     (7)
                  
                  
                     Pretrvávajúce znižovanie letovej prevádzky je výsledkom vplyvu pandémie COVID-19. Zatiaľ čo v apríli 2020 približne 60 % respondentov uviedlo, že by sa pravdepodobne vrátili k leteckej doprave do niekoľkých mesiacov od ústupu pandémie, na základe dostupných údajov týkajúcich sa dôvery spotrebiteľov v dôsledku pandémie COVID-19 tento percentuálny podiel klesol v júni 2020 na 45 %. Dostupné údaje jasne poukazujú na prepojenie medzi pandémiou COVID-19 a dopytom spotrebiteľov po leteckej doprave.
                  
               
                     (8)
                  
                  
                     Z údajov Svetovej zdravotníckej organizácie vyplýva, že počet každodenne zaznamenaných prípadov v Európe dosiahol vrchol 1. apríla 2020 so 43 326 novými prípadmi. V období od mája do polovice júla 2020 sa táto miera znížila, pričom väčšinu dní bolo zaznamenaných menej ako 20 000 nových prípadov. Ku koncu augusta 2020 sa však tento počet opäť zvýšil, pričom mnoho dní bolo zaznamenaných viac ako 30 000 nových prípadov.
                  
               
                     (9)
                  
                  
                     Z týždennej správy o dohľade Európskeho centra pre prevenciu a kontrolu chorôb (ECDC) vyplýva, že k 26. augustu 2020 štrnásťdňová miera prípadov hlásených v krajinách EÚ/EHP a Spojenom kráľovstve predstavovala 46 prípadov (rozpätie v jednotlivých krajinách: 2 – 176) na 100 000 obyvateľov. Táto miera sa už 38 dní zvyšuje. V Bulharsku, Česku, Grécku, Poľsku, Rumunsku a na Slovensku sa nedávno zvýšil počet hospitalizácií a/alebo počet prípadov na JIS a/alebo novoprijatých osôb v dôsledku ochorenia COVID-19.
                  
               
                     (10)
                  
                  
                     V septembri 2020 ECDC odhadlo, že riziko ďalšej eskalácie ochorenia COVID-19 vo všetkých krajinách EÚ alebo EHP a v Spojenom kráľovstve je mierne (v prípade krajín, ktoré naďalej vykonávajú a presadzujú viaceré opatrenia vrátane dodržiavania bezpečnej vzdialenosti a majú dostatočnú kapacitu na sledovanie kontaktov a testovanie) až veľmi vysoké (v prípade krajín, ktoré nevykonávajú alebo nepresadzujú viaceré opatrenia vrátane dodržiavania bezpečnej vzdialenosti a nemajú dostatočnú kapacitu na sledovanie kontaktov a testovanie).
                  
               
                     (11)
                  
                  
                     Obmedzenia letov, ktoré zaviedli niektoré členské štáty v dôsledku sanitárnych a zdravotných opatrení súvisiacich s ochorením COVID-19, takisto ovplyvňujú dôveru spotrebiteľov a výsledný dopyt po leteckej doprave. Počet takýchto obmedzení letov sa síce začiatkom leta 2020 znížil, niektoré členské štáty však od septembra 2020 zaviedli nové obmedzenia letov z dôvodu opätovného nárastu prípadov ochorenia COVID-19 vo viacerých členských štátoch.
                  
               
                     (12)
                  
                  
                     Vzhľadom na existujúce rezervácie letov a epidemiologické prognózy možno odôvodnene očakávať, že v nadchádzajúcom zimnom plánovacom období od 25. októbra 2020 do 27. marca 2021 sa kvôli pandémii COVID-19 zruší značný počet letov. Nevyužitie prevádzkových intervalov pridelených na uvedené obdobie by nemalo viesť k tomu, že leteckí dopravcovia stratia možnosti, ktoré by inak mohli využívať podľa článku 8 ods. 2 a článku 10 ods. 2 nariadenia (EHS) č. 95/93.
                  
               
                     (13)
                  
                  
                     Preto je potrebné do určitej miery predĺžiť výnimku z požiadavky obsiahnutej v uvedených ustanoveniach týkajúcej sa využívania série predmetných prevádzkových intervalov, a to aj po letnej plánovacej sezóne 2020, na celú zimnú plánovaciu sezónu 2020/2021, t. j. na obdobie od 25. októbra 2020 do 27. marca 2021.
                  
               
                     (14)
                  
                  
                     Predpokladá sa, že toto delegované nariadenie nadobudne účinnosť po uplynutí obdobia, s ktorým sa v súčasnosti počíta v článku 10a ods. 1 nariadenia (EHS) č. 95/93. S cieľom predísť právnej neistote, najmä pokiaľ ide o koordinátorov prevádzkových intervalov a prevádzkovateľov leteckej dopravy, by sa toto nariadenie malo prijať podľa postupu pre naliehavé prípady podrobne opísaného v článku 12b nariadenia o prevádzkových intervaloch a malo by nadobudnúť účinnosť čo najskôr dňom nasledujúcim po jeho uverejnení v Úradnom vestníku Európskej únie,
                  
               PRIJALA TOTO NARIADENIE:
         
            Článok 1
            Odsek 1 článku 10a nariadenia (EHS) č. 95/93 nahrádza takto:
            
                        „1.
                     
                     
                        Na účely článku 8 ods. 2 a článku 10 ods. 2 koordinátori považujú prevádzkové intervaly pridelené na obdobie od 1. marca 2020 do 27. marca 2021 za prevádzkové intervaly využívané leteckým dopravcom, ktorému boli pôvodne pridelené.“.
                     
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 14. októbra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. ES L 14, 22.1.1993, s. 1.
         
            (2)  Nariadenie Európskeho parlamentu a Rady (EÚ) 2020/459 z 30. marca 2020, ktorým sa mení nariadenie Rady (EHS) č. 95/93 o spoločných pravidlách prideľovania prevádzkových intervalov na letiskách Spoločenstva (Ú. v. EÚ L 99, 31.3.2020, s. 1).